**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Vállalkozói Inkubátorház**

Az ülés időpontja: **2015. szeptember 14. (hétfő 17 óra)**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, dr. Halmosi-Rokaj Odett osztályvezető, Papp István jegyző, dr. Németh Zsanett aljegyző, Pataki Ildikó Bázis Alapítvány, Tóth Mária Erzsébet Kispatak Óvoda mb. vezető

**Megjelentek:** Fodor Attila elnök, Bánóczi Margit, Honti Zoltán, Dr. Klein Katalin, Szabó Orsolya, Kiszelné Mohos Katalin polgármester, Papp István jegyző, dr. Németh Zsanett aljegyző, dr. Halmosi-Rokaj Odett osztályvezető, Pataki Ildikó Bázis Alapítvány, Tóth Mária Erzsébet Kispatak Óvoda mb. vezető, Diczházi Attila pályázati referens, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait. A bizottság ülését megnyitom. Megállapítom, hogy a bizottságból 5 fő jelen van, tehát a bizottság határozatképes. Először is szavazásra teszem fel a mai ülés napirendjét a meghívó szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**41/2015. (IX. 14.) HATÁROZATA**

**Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2015. szeptember 14-i ülésén az alábbi napirendet tárgyalja:**

1. **Döntés a Kispatak Óvoda 2014-2015. nevelési évről szóló beszámolójáról valamint az óvodaépület helyiségének bérleti díjáról – E-101**

Előterjesztő: Kiszelné Mohos Katalin polgármester

Előadó: dr. Németh Zsanett aljegyző

Tárgyalja: OKB

1. **Döntés a Nagykovácsi sportpálya és konténeröltöző bérleti díjának mértékéről – E-110**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

Tárgyalja: OKB, PB

1. **A Nagykovácsi Szabadidőpark tervezett beruházással kapcsolatos kérdések**

Előterjesztő: Fodor Attila OKB elnök

1. **MLSZ Országos Pályaépítési Program – Pályázat műfüves focipálya építésére – E-104**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

Tárgyalja: OKB

**1. napirendi pont:**

**Döntés a Kispatak Óvoda 2014-2015. nevelési évről szóló beszámolójáról valamint az óvodaépület helyiségének bérleti díjáról**

**Fodor Attila elnök:** Kérem az előadót, aljegyző asszonyt, hogy röviden ismertesse az előterjesztést.

**dr. Németh Zsanett aljegyző**: *Röviden ismertette az előterjesztésben foglaltakat.*

**Fodor Attila elnök:** Köszönöm szépen. Átadom a szót óvodavezető asszonynak, hogy tegyen kiegészítést az elhangzottakhoz.

**Tóth Mária Erzsébet mb. óvodavezető:** A nevelőtestület a beszámolót elfogadta. A bérleti díjjal kapcsolatban szeretném elmondani, hogy ez csak javaslat. Kérjük a bizottságot, hogy a bérleti díjjal kapcsolatban foglaljon állást.

**Fodor Attila elnök:** Köszönöm. Én mind az egyes, mind a kettes ponttal egyetértek, támogatom az előterjesztett bérleti díjat is.

**Szabó Orsolya:** A nevelőtestület az előző intézményvezető által készített beszámolót tartalmasnak tartotta, 100 %-ban elfogadta. A terembérleti díjakkal kapcsolatban körbejárta intézményvezető asszony a faluban a lehetséges kiadó helyeket, nagyon kevés van, és ezeknek valóban nagyon magas a bérleti díja. Szeretnénk ennél alacsonyabb bérleti díjat megjelölni, ha valóban az óvodás korosztály számára szeretnék kibérelni a termet.

**Fodor Attila elnök:** Köszönöm. Van-e hozzászólás, kérdés? Nincs. Akkor szavazzunk, először az előterjesztésben szereplő I. határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**42/2015. (IX. 14.) HATÁROZATA**

**Tárgy: Döntés a Kispatak Óvoda 2014-2015. nevelési év nevelő-oktató munkájáról szóló beszámoló elfogadásáról**

Nagykovácsi Nagyközség Önkormányzata Oktatási, kulturális, sport, turisztikai és környezetvédelmi bizottsága javasolja a Képviselő-testületnek a Kispatak Óvoda 2014-2015. nevelési évi nevelő-oktató munkájáról szóló beszámolójának elfogadását.

**Határidő:** azonnal

**Felelős:** polgármester

**Fodor Attila elnök:** Köszönöm szépen. Most pedig az előterjesztésben szereplő második határozati javaslatról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**43/2015. (IX. 14.) HATÁROZATA**

**Tárgy: Döntés a Kispatak Óvoda helyiségeinek bérleti díjáról**

Nagykovácsi Nagyközség Önkormányzata Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy engedélyezze a Kispatak Óvoda részére az intézmény által használt, 2094 Dózsa Gy. u. 39. szám alatt lévő tornaterem bérbeadását azzal a feltétellel, hogy a bérbeadás a kötelező feladatok ellátását nem veszélyeztetheti. A megállapított bérleti díj bruttó 2000 Ft/óra. A bérleti szerződést az intézmény saját nevében kötheti, a befolyt bevétel az intézményt illeti, mellyel költségvetési bevételként önállóan rendelkezik.

**Határidő:** azonnal

**Felelős:** polgármester

**2. napirendi pont:**

**Döntés a Nagykovácsi sportpálya és konténeröltöző bérleti díjának mértékéről**

**Fodor Attila elnök:** Kérem az előadót, osztályvezető asszonyt, hogy röviden ismertesse az előterjesztést.

**dr. Halmosi-Rokaj Odett osztályvezető**: *Röviden ismertette az előterjesztésben foglaltakat.*

**Fodor Attila elnök:** Köszönöm szépen. Van-e hozzászólás, kérdés?

**Szabó Orsolya**: Lehet-e különbséget tenni a bérbevevők között, hogy egy támogatott nagykovácsi sportegyesület, illetve, hogy magánszemély veszi igénybe ezt a pályát?

**Fodor Attila elnök:** Úgy tudom, hogy van erre lehetőség. Szeretném elmondani, mint aki az előterjesztésben szereplő felvetéseket a gyakorlatban is jól ismerem, ill. sportbizottság elnöke vagyok, hogy örültem volna, ha az előterjesztés készítésekor megkérdezik a véleményemet. Az önköltségszámítás alapján megértettük, hogy kialakult az 5 ezer Ft-os óradíj matematikai alapon megállja a helyét, azonban jelen esetben nem a matematikáról van csak szó. A gyakorlat az, hogy az egyesületek hétköznapokon edzés időszakokban veszik igénybe a pályát. Nem használják az öltözőt, a kalkuláció mégis úgy számol, mintha minden alkalommal használnák. Ugyanakkor a csapatok akkor használják csak az öltözőt, amikor mérkőzést játszanak hazai pályán, teljesen változó intenzitással. Azonban azt gondolom, hogy amikor egy bérleti díjat kalkulálunk, ezeket a részleteket is érdemes végiggondolni. Például amikor az adott csapat pályán van, akkor egész pályát használja, vagy csak a fél pályát, ill. használja az öltöző rendszert, vagy sem. Csak 1 öltözőt használ, vagy bajnoki mmérkőzést játszik, és szüksége van a hazai-, vendég- és bírói öltözőre is. Ezen kívül leválasztanám a teljes öltözőbérléstől, azt a részt is, hogy van egy szertár rész is a konténer blokkban, amelyet viszont minden csapat szívesen használ. Ezt is át kellene gondolni, amikor csak ezt a szertárat használja a csapat, a konténerblokk többi részét nem. A másik, ami véleményem szerint rendkívül fontos, hogy Képviselő-testületünk kiemelt célként fogalmazta meg a választáskor a gyermeksport, az egészséges életmód támogatását. Amikor ezt kiemelt prioritásként kezeltük, akkor nem gondolom, hogy a sportegyesületeket bevételi forrásként kellene kezelnünk. Településünkön a gyermekek létszáma folyamatosan emelkedik, azt gondolom, hogy nagyon hasznos feladatot látnak el ezek a sportegyesületek, mert az iskola, óvoda nem tudja ezt a feladatot teljes egészében felvállalni. Az a tapasztalat, hogy éppen ezért az önkormányzatok a sportegyesületeket támogatják, nem pedig bérleti díjjal terhelik. Nagykovácsiban ez csak részben tud megvalósulni. A legújabb civil alapban meghatározott összegek már közelítenek ahhoz, ami részben fedezi a sok felmerülő költséget, de így is óriási anyagi teherrel dolgoznak ezek az egyesületek. Éppen ezért alakult ki az, hogy nem csak pénzben, hanem természetbeni juttatásban segíti az önkormányzat a három sportegyesületet. Összegezve a magam részéről azt javaslom, hogy a három sportegyesületre egységesen továbbra is tartsuk fenn ezt a természetben való juttatást, azaz továbbra is ingyenesen használhassák a sportpályát és az öltözőket. Éves szinten ez messze alatta van annak, mint amennyit más településeken úgymond „direktben” odaadnak az egyesületek támogatására.

**Szabó Orsolya**: A kérdésem arra vonatkozna, hogy ez kizárólag a három sportegyesületet jelenti, vagy ha megjelenik igénylőként bármely más sportegyesület, hogy szeretne ott edzést tartani, ez a jövőben rá is fog vonatkozni?

**Fodor Attila elnök:** Erről a bizottság, illetve a testület fog dönteni. De véleményem szerint, ha egy Nagykovácsiban bejegyzett és itt dolgozó egyesület szakmai munkájához ez szükséges, senkit nem szabad kizárni. Ha olyasvalaki szeretne edzést tartani, ami nem egy füves pályára illik, ezzel kapcsolatban majd születik döntés, hogy hogyan fogunk eljárni.

**Kiszelné Mohos Katalin polgármester:** Elhangzott, hogy külön lehet-e venni az öltözőt és a pályát. Véleményem szerint ez összetartozik, ha párhuzamosan két csapat bérli a pályát, akkor megfelezik a bérleti díjat. Itt nem a sportegyesületek ellen szól az előterjesztés, hanem azért, mert többen is megkeresték a NATÜ Kft-t, hogy szeretnék a pályát bérelni, pl. születésnapra, felnőtt csapatok szerettek volna focimeccset rendezni. Sajnos azt kellett mondani a NATÜ Kft. vezetőjének, hogy nincsenek meg a feltételek, hogy oda tudná adni. Erre kell kitalálni egy megoldást. Meg kell határoznunk egy piaci értéket, és tegyünk kitételeket, hogy bizonyos egyesületek milyen kedvezményt kapjanak.

**Szabó Orsolya**: Az én gondom ott kezdődik, hogy ezek az egyesületek, akik tagdíjat szednek a gyerekektől, miért nem tudnak pénzt fordítani a pálya bérlésére, amikor ennek a fenntartása pénzbe kerül. A másik pedig az, amiről polgármester asszony beszélt, hogy piaci árat kellene megszabni. Az óvodában egy 80 m² területű terem óránként 2000 Ft-ba kerül, akkor ezt a pályát konténer öltözővel hogyan lehet kiadni 5000 Ft-ért. Ha piaci árakról beszélünk, akkor emeljük meg a bérleti díjat. Az egyesületeknek pedig egy jelképes alacsonyabb árat javasolnék.

**Fodor Attila elnök**: Ez így jól hangzik, sajnos a gyakorlat nem ilyen egyszerű. Azok a támogató díjak, amit a gyerekek után az egyesületek kapnak, azok gyakorlatilag kifizetésre kerülnek kupákra, tornákra, eszközökre, sportfelszerelésre, szövetségi nevezési díjra, edzői bérekre, stb., alapvetően ezek az egyesületek nem profitorientáltak. Egy olyasfajta társadalmi feladatot látnak el, ami a településnek rendkívül fontos, hogy ezek a gyerekek nem az utcán bandáznak, nem a számítógép előtt ülnek. Tévedés, ha valaki azt gondolja, hogy ezek az egyesületek nyereségre tesznek szert, bérleti díjat is csak bizonyos időszakban nem fizetnek. (télen komoly teher a különböző helyeken fizetett tornatermi díjak, ez 6 hónap) Továbbra is azt tartom fenn, hogy ha összehasonlítjuk más településekkel a sportéletet, más településeken a sportot súlyos 10 milliókkal támogatják az önkormányzatok, ehhez képest mi arról beszélünk, hogy ne kelljen bérleti díjat fizetni az egyesületeknek. Azt javasolnám, hogy a határozati javaslatot egészítsük ki azzal, hogy a sportegyesületek számára ingyenes a bérlés.

**dr. Klein Katalin:** Most a szabadtéri sport idénynek a végén járunk. Én azt javasolnám, hogy ezt a napirendet most vegyük le, mert nagyobb előkészítést igényelne, ezeket a szempontokat is figyelembe véve, hogy döntenünk kellene arról is, hogy kívánja-e a testület a sportegyesületeket természetben ilyen módon támogatni, és ez forintosítva mit jelent. Próbáljunk egy szélesebb körű információ gyűjtést arról, hogy valóban kik azok a civil szervezetek, akik számba jöhetnek, mint támogatottak, és kik azok, akik tényleg vendégként jönnek. Én nem tudnék jó szívvel szavazni, mert úgy érzem, hogy kiegészítést igényel.

**Fodor Attila elnök:** Annyit szeretnék hozzátenni, hogy nem érdemes halasztani, mert már egy éve húzódik ez a történet. Azóta ott állnak ezek a konténer öltözők, és azóta fizetjük adott esetben a bérleti díjat. Az egyesületek szeretnék valamilyen szinten használni. Jelen pillanatban az említett három egyesület használja a pályát, érdemes lenne ezt a kérdést jelen pillanatban továbbvinni, hogy teljesen tiszta legyen a helyzet. Ha jön más egyesület, akkor be lehet vonni ebbe a körbe. Ezek az egyesületek komoly munkát végeznek, beszámoló-kötelesek, nyomon követhető, hogy milyen munkát végeznek. Lehetne ebben most dönteni, ha később más viszonyok alakulnak ki, felül lehet ezt bírálni.

**Kiszelné Mohos Katalin polgármester:** Mindenképpen dönteni kell, mert másképp nem kerülhet használatba az öltöző. Mivel az önkormányzat béreli a konténert, a használatba vételi engedélyt megkapta, most az önkormányzatnak döntenie kell a használat körülményeiről. Mondhatjuk azt, hogy egyelőre maradnak a korábbi feltételek a pályával kapcsolatban, de meghatározunk egy időpontot, hogy március 31-ig felülvizsgálja a testület ezt a döntését.

**Fodor Attila elnök:** Addig, amíg az öltözőrendszer nincs használatba véve, addig a régi fa öltözőt használják, amely nem a legjobb állapotú. A szervezett bajnokságokba a nevezésnél a pályát hitelesíttetni kellett. A hitelesítés emiatt mindig egy hajszálon múlik. Bírót is kell biztosítani, és a bírói öltöző is hasonlóan rossz állapotban van. Olyan áldatlan állapotok vannak, hogy lehet, hogy bevonják a bajnokságon való részvételi engedélyét. Javaslom, hogy hozzunk döntést, és később, ha új információval rendelkezünk, felül tudjuk bírálni, vagy ki tudjuk egészíteni.

**Szabó Orsolya**: Lehet olyan döntést is hozni, hogy a külső használóknak azért megállapítunk bérleti díjat, és visszatérünk arra márciusban, hogy a civil egyesületekkel mi legyen.

**Fodor Attila elnök:** Hozunk egy döntést, hogy a három sportegyesület továbbra is ingyenesen kapja a pályát a szezon végéig, a civil érdeklődőknek pedig meghatározunk egy óradíjat. Ezzel van időnk kidolgozni, ha másfajta elképzelések merülnek fel.

**Honti Zoltán**: Konkrét javaslatot szeretnék a határozatra vonatkozóan, amire tudunk szavazni.

**Fodor Attila elnök:** Azt a javaslatot tenném, hogy a határozati javaslatban a konténeröltözőre az előterjesztésben szereplő 5.000 Ft/óra maradjon, az utolsó mondatot egészítsük ki úgy, hogy a sportpálya igénybevétele a Nagykovácsiban bejegyzett és működő sportegyesületek számára továbbra is ingyenes. Érvényessége 2016. június 30.

**Kiszelné Mohos Katalin polgármester**: Éppen azért maradt kipontozva az összeg helye, hogy az OKB és a PB tegyen javaslatot a bérleti díjra. Az önköltségszámítás csak irányadóként történt meg.

**Fodor Attila elnök**: Már csak az összegben kell megállapodni, van-e más javaslat a külső bérlők számára?

**Szabó Orsolya**: Véleményem szerint 10.000 Ft bérleti díjat kellene megállapítani.

**Fodor Attila elnök**: Ezt elfogadhatónak tartom. Van-e további javaslat? Nincs. Akkor szavazzunk az elhangzott határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**44/2015. (IX. 14.) HATÁROZATA**

**Tárgy:** **Döntés a Nagykovácsi sportpálya és konténeröltöző bérleti díjának mértékéről**

Az Oktatási, Kulturális, Sport, Turisztikai és Környezetvédelmi Bizottság az előterjesztés határozati javaslatát az alábbiak szerint javasolja elfogadni:

Nagykovácsi Nagyközség Önkormányzatának Képviselő-testülete úgy dönt, hogy fenntartva a 24/2015. (II.19.) számú Kt. határozatban foglaltakat, a tulajdonát képező, Nagykovácsi belterület 220 hrsz alatt nyilvántartott sportpálya és 218/3. hrsz. alatt nyilvántartott konténeröltöző bérleti díját bruttó 10.000 Ft/óra összegszerűségben állapítja meg külső bérlők számára. A sportpálya igénybevétele a Nagykovácsi Sport Egyesület, a Nagykovácsi Utánpótlás Sportegyesület, a Nagykovácsi Sólymok Sportegyesület, valamint a nem szervezett, lakossági használat számára továbbra is ingyenes.

A Képviselő-testület felkéri az Oktatási, Kulturális, Sport, Turisztikai és Környezetvédelmi Bizottságot, hogy amennyiben új információ áll a rendelkezésére, abban az esetben 2016. június 30. napjáig vizsgálja felül a használat rendjét a bérleti díj vonatkozásában és tegyen javaslatot a Képviselő-testület részére.

Felhatalmazza a Polgármestert a szükséges intézkedés megtételére, valamint a NATÜ ügyvezetőjét a sportpálya házirendjének módosítására.

**Határidő:** azonnal

**Felelős:** Polgármester

**3. napirendi pont:**

**A Nagykovácsi Szabadidőpark tervezett beruházással kapcsolatos kérdések**

**Fodor Attila elnök**: Ezt a napirendi pontot én javasoltam, hogy vegyük fel. Ennek az az oka, hogy levélben megkerestek, melyben többen aggodalmukat fejezték ki azzal kapcsolatban, hogy szerintük a tervezett szabadidő park hangos lenne. Valószínűleg alulinformáltak a kérvényezők, olyan dolgokat képzelnek bele, amely alapján azt képzelik, hogy ez egy hangos, zavaró létesítmény lesz. Szeretném megkérdezni a bizottság véleményét ezzel kapcsolatban.

**Honti Zoltán:** Az aggodalmakkal egyrészt egyetértek, egyrészt nem. Biztosan lesznek problémák, azonban erre rögtön van megoldási javaslatom is. A parkkal szemben lakik a körzeti megbízott, aki biztos, hogy fogja tudni kezelni a problémát. Nekünk azonban nyilván azt kell figyelembe vennünk, hogy hány embert fog ez kiszolgálni.

**Fodor Attila elnök:** Én szintén így gondolom, talán egy dolog van, amit tényleg érdemes lenne átgondolni, és ez a gördeszka pálya, mert az valóban hangos.

**Kiszelné Mohos Katalin polgármester:** Tekintettel arra, hogy nyilvánosságra került, hogy ezt a napirendi pontot napirendre vette az OKB, úgy gondolom, hogy erre az OKB-nak valamit mindenképpen reagálnia kell.

**Szabó Orsolya:** A levélben kiemelten szerepel, hogy kérik, hogy tartsunk nyílt, mindenki számára elérhető egyeztetést. Egy OKB ülésre meg lehetne hívni az érintett embereket. Ha mi nem beszélünk velük, majd beszélnek másokkal. A probléma mindig itt kezdődik, hogy ha nem hallgatjuk meg őket. Ha ők megnyugtató válaszokat kapnak, akkor biztosan gördülékenyebbé válik a párbeszéd. Ha lehet, kis körben kellene ezt lebonyolítani.

**Fodor Attila elnök:** Engem már megkerestek, csütörtökön fogok találkozni Ruttkay Eszterrel, és ott fel fogom vetni ezt a lehetőséget. Vagy esetleg elegendő, ha a bizottság állásfoglalását továbbítjuk, hogy továbbra is támogatja a bizottság a szabadidőpark létesítését, de megvizsgálja azokat a részleteket, ami aggodalmat kelt.

**Pataki Ildikó:** A labdapattogtatás volt a másik probléma a gördeszka pálya mellett. Az iskolában pl. aszfaltpálya van, és nem zavarja a munkát. A gördeszka pályával kapcsolatban pedig azt gondoltuk, hogy helyette BMX pályát alakítanánk ki, ennek lehet többféle felületet adni, ami kevésbé hangos.

**Fodor Attila elnök:** A bizottság akkor hozhat egy olyan határozatot, amelyben a bizottság továbbra is támogatja a szabadidőpark megvalósítását, és kezdeményezi, hogy a beadványt benyújtó személyekkel megkezdődjön egy kommunikációs folyamat. Amennyiben a bizottság úgy gondolja, én a csütörtöki napon megkezdeném ezt az egyeztetést, erről tájékoztatom a bizottság tagjait, és ez alapján eldöntjük, hogy igényelnek-e egy bővebb egyeztetést. Van-e ehhez hozzászólás, kérdés, vagy ezt így el tudjuk fogadni? Akkor szavazzunk a megfogalmazott határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**45/2015. (IX. 14.) HATÁROZATA**

**Tárgy: A Nagykovácsi Szabadidőpark tervezett beruházással kapcsolatos kérdések**

A bizottság továbbra is támogatja a szabadidőpark létrehozását, felkéri a bizottság elnökét, hogy az informális tájékoztatást tegye meg a beadványt benyújtók felé. Az ő válaszuk alapján – amennyiben igénylik a beadványt benyújtók – akkor egy bővített informális ülésen a bizottság meghallgatja észrevételeiket, panaszaikat és javaslataikat.

**4. napirendi pont:**

**MLSZ Országos Pályaépítési Program – Pályázat műfüves focipálya építésére**

**Fodor Attila elnök:** Kérem osztályvezető asszonyt, hogy röviden ismertesse az előterjesztést.

**dr. Halmosi-Rokaj Odett osztályvezető**: *Röviden ismertette az előterjesztésben foglaltakat.*

**Fodor Attila elnök**: Köszönöm. Nem titok, hogy ezzel a dologgal már régóta foglalkozom, hogy jó lenne napirendre venni. Jelenleg a sportpálya jelentősen túl van terhelve. Véleményem szerint ez mindenképpen egy támogatandó dolog. Egy észrevételem lenne. Az MLSZ nem fogja engedélyezni, hogy ez a pálya játszótérre kerüljön. Ezért szerintem ezt nem ezen a területen kellene megvalósítani, hanem javasolnám a Zsíros hegy aljában a víztározó mögötti terület, ami tulajdonképpen „senki földje”. Mindenki csak építési törmeléket hord oda, szerintem ez a terület tökéletesen alkalmas lenne. Kihasználnánk egy olyan területet, ami senkinek nem kell. A sportegyesületek örömmel tartanának ott edzéseket és felviszik a gyerekeket a családok is. Azon kívül ez egy bevételi forrás is lehet az önkormányzatnak, ugyanis ilyen műfüves focipálya legközelebb Hidegkúton található és Nagykovácsiban a felnőtt férfiak nagyon komoly csapatokat alakítva oda vándorolnak el.

**Honti Zoltán:** A műfüves focipálya nagyon jó ötlet, és támogatandó dolog. Szerintem ez a konstrukció azonban nem jó, egyrészt az ára miatt is, másrészt az előírások miatt. Az MLSZ-t illeti az elsődleges használati jog, a reklámfelület, miénk viszont az őrzés, és minden más egyéb költség, akkor kiderül, hogy ez számunkra nem 9 millió Ft lesz, hanem 39 kb. a 15 év alatt. Az említett „senki földje” Nagykovácsi Önkormányzat egyetlen, legnagyobb fejlesztési területe, ami még maradt. Most a csatorna kivitelezők rendbe fogják rakni, és ott egy kulturált környezetet alakítanak ki. Ez olyan érték a falunknak, amit nem neveznék „senki földjének”.

**Fodor Attila elnök:** Én ezt arra értettem, hogy sokszor raknak le illegálisan hulladékot. Nem volt az a terület felügyelve és karbantartva. Aki ismeri ezeket az MLSZ által épített pályákat, az tudja, hogy másról van szó. Lehet mondani, hogy a program drága, de ezt az MLSZ fogja építeni, ő fogja kifizetni, ránk ennek töredék része esik. A fenntartás és a reklám pedig mire vonatkozik? Felkerül egy reklám, ami magát az MLSZ-t reklámozza, a kötött program annyit jelent, hogy nem dühöngőként lehet használni, hanem a sportegyesületek használhatják, én nem gondolom, hogy óriási megkötés lenne. Azt sem fogják megtiltani, hogy adott esetben bérbe adjuk a lakosság számára. Plusz sportolási lehetőséghez juthat a lakosság is. Szerintem ezeket figyelembe véve ez egy hasznos, jó pályázati anyag.

**Szabó Orsolya:** A használattal kapcsolatban olvasom itt, hogy nincs részletesen szabályozva, hogy a használat hogyan oszlik meg az Önkormányzat és az MLSZ között, ezt az MLSZ határozza meg. Az én olvasatomban ez 90-10 % is lehet. Nincs lehetőség módosításra abban az esetben, ha az MLSZ az Önkormányzat számára kedvezőtlen időpontokat határoz meg. A másik, hogy elnök úr említette, hogy a sportegyesületek használhatják azt. Nem értem, hogy hol van ismét a bevételi forrás. A mostani füves pályát sem tudjuk kiadni, annyit használják a sportegyesületek. Ha oda is fölmennek, miből lát az önkormányzat pénzt? Az MLSZ lehetőséget ad-e arra, hogy bérbe adjuk ezt a pályát, vagy kiköti, hogy ingyenes használatba kell adni a lakosság számára. Számos olyan kérdés vetődik fel, ami – én úgy látom – nincs szabályozva.

**Fodor Attila elnök:** A használatba vétellel kapcsolatban szeretném elmondani, hogy azt jelenti, hogy az MLSZ meg fogja kérdezni a helyi sportegyesületeket, hogy szeretnék-e használni, milyen időszakokban szeretnék, és akkor azokat az időszakokat fogja megjelölni. A többi időszakban nem fogja megtiltani, hogy az önkormányzat bérbe adja.

**dr. Halmosi-Rokaj Odett osztályvezető**: A pályázati kiírás konkrétan a bérlésről nem nyilatkozik. A használattal kapcsolatban csak annyit köt ki, hogy az MLSZ-nek elsőbbsége van az önkormányzattal szemben.

**Fodor Attila elnök:** Nagykovácsiban nagyon sok gyerek van, számuk évről évre növekszik. Ezáltal a sportegyesületeknek egyre több edzést kell tartani. Ennek örülnünk kell. Az egyesületek ehhez a gyerekszám-növekedéshez próbálnak igazodni, és ez azzal jár, hogy egyre több edzést kell tartani.

**Honti Zoltán**: Mivel egy döntést kell meghozni, ezért én úgy gondolom, hogy ami le van írva, illetve a pályázati kiírás és az elhangzottak alapján tudok dönteni. Egyéb, szubjektív véleményeket nem tudok figyelembe venni.

**Fodor Attila elnök**: Nem vártam ezt a hozzáállást pont Öntől, de mindenkinek szíve joga, hogy, hogy áll a dolgokhoz.

**Szabó Orsolya**: Elhangzott, hogy növekszik a gyerekek száma, és gondolkodjunk a jövőről. Ebből az összegből az óvoda Kaszáló utcai épületében például rengeteg dolgot lehetne megvalósítani.

**Fodor Attila elnök:** Sajnos Nagykovácsiban elég sok terület van, ahol pénzre lenne szükség. Én is boldogan fordítanám, adott esetben mondjuk az iskolaudvarnak a befedésére. Láttunk már példát arra, hogy nagyobb pénzösszegek mennek el egy hétvégés rendezvényre, itt viszont hosszú távon biztosíthatnánk lehetőséget a lakosságnak. Emellett a sportolás gyermekeink védelmét is szolgálja, hiszen leköti a gyermekeket a bandázás, drogozás, csavargás helyett.

**Pataki Ildikó**: A környék településein szinte mindenhol van műfüves focipálya. Minden településen van több műfüves pálya, minden településen meccsek vannak. Rengeteg gyerek örülne a lehetőségnek. Van egy pályázati lehetőség, nem értem, hogy mondhatjuk ki, hogy nem veszünk részt rajta.

**Fodor Attila elnök:** Köszönöm a pozitív hozzászólást, én a magam részéről maximálisan támogatom a beterjesztést és a többiektől is ezt kérem, dea bizottság fog döntést hozni. Először abban kellene dönteni, hogy pályázunk-e, illetve amennyiben igen, akkor a lehetséges helyszínről. Akkor szavazzunk az előterjesztésben szereplő határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 2 igen 3 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**46/2015. (IX. 14.) HATÁROZATA**

**Tárgy: Döntés pályázat benyújtásáról: „MLSZ Országos Pályaépítési Program – Pályázat műfüves focipálya építésére”**

Nagykovácsi Nagyközség Önkormányzata Oktatási, kulturális, sport, turisztikai és környezetvédelmi bizottsága nem javasolja a Képviselő-testületnek, hogy a „MLSZ Országos Pályaépítési Program műfüves focipálya építésére” elnevezésű pályázatra támogatási igényt nyújtson be.

**Határidő**:2015. október 9.

**Felelős:** polgármester

**Fodor Attila elnök**: Köszönöm. Amennyiben több kérdés, hozzászólás nincs, a bizottság ülését 18 óra 30 perckor lezárom.

K.m.f.

**Fodor Attila Honti Zoltán**

**elnök tag**